[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 30.11.2009

COM(2009)662 окончателен

Изменено предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Междуинституционалното споразумение от 17 май 2006 г. за бюджетната дисциплина и доброто финансово управление по отношение на многогодишната финансова рамка: Финансиране на проекти в областта на енергетиката в контекста на Европейския план за икономическо възстановяване

ОБЯСНИТЕЛЕН МЕМОРАНДУМ

Въведение

На тристранната среща от 2 април 2009 г. Европейският парламент, Съветът и Комисията постигнаха съгласие относно финансирането, в рамките на Европейския план за икономическо възстановяване (ЕПИВ)[1], на проекти в областта на енергетиката и широколентовия интернет в селските райони, както и за операциите, свързани с „новите предизвикателства“, определени в контекста на прегледа на състоянието на общата селскостопанска политика.

Пакетът, който цели да предостави допълнително стимулиране на икономиката и да подобри енергийната сигурност, възлиза на 5 000 млн. EUR по текущи цени:

- 3 980 млн. EUR ще бъдат предоставени за финансиране на енергийни проекти по функция 1А от финансовата рамка: 2 000 млн. EUR през 2009 г. и 1 980 млн. EUR през 2010 г.

- Освен това 1 020 млн. EUR ще бъдат предоставени по функция 2 за развитие на широколентов интернет в селските райони и за укрепване на операциите, свързани с „новите предизвикателства“, определени в контекста на прегледа на състоянието на общата селскостопанска политика.

Въз основа на това споразумение и на измененото предложение на Комисията от 8 април 2009 г.[2] Европейският парламент и Съветът приеха на 6 май 2009 г. решение[3], с което финансовата рамка за периода 2007—2013 г. беше преразгледана. Таванът за бюджетните кредити за поети задължения за 2009 г. по функция 1А беше увеличен с 2 000 млн. EUR за финансиране на енергийни проекти за подпомагане на икономическото възстановяване. Това увеличение беше напълно компенсирано чрез намаляване на тавана за бюджетните кредити за поети задължения за функция 2 за 2009 г. със същата сума. Таваните за бюджетните кредити за плащания за 2009—2013 г. бяха съответно променени. Едновременно с това решение в бюджета за 2009 г. бяха предоставени 600 млн. EUR за широколентов интернет в селските райони, както и за операциите, свързани с „новите предизвикателства“.

Съгласно споразумението от 2 април 2009 г. финансирането на останалата сума (1 980 млн. EUR за енергийни проекти и 420 млн. EUR за развитие на широколентов Интернет в селските райони и за укрепване на операциите, свързани с „новите предизвикателства“, определени в контекста на прегледа на състоянието на общата селскостопанска политика) следва да бъде „осигурено посредством компенсационен механизъм при съгласуването на бюджетната процедура за 2010 г. с помощта на всички бюджетни средства, предвидени в нейната правна рамка, което ще приключи при необходимост не по-късно от съгласуването на бюджетната процедура за 2011 г.“.

На 27 октомври 2009 г. Комисията направи предложение за „компенсиране“ на останалата сума въз основа на горното споразумение[4]. Настоящото изменено предложение за решение на Европейския парламент и на Съвета взема под внимание окончателните данни за изпълнението на мерките по Европейския фонд за гарантиране на земеделието (ЕФГЗ) по функция 2, които не бяха налице по времето, когато Комисията направи първоначалното си предложение, както и резултатите от заседанието на 18 ноември 2009 г. по съгласуване на бюджета.

Поради това се предлага финансовата рамка да бъде преразгледана, така че таванът за бюджетните кредити за поети задължения за 2010 г. по функция 1А да бъде увеличен със сумата 1 779 млн. EUR. В допълнение 120 млн. EUR ще бъдат предоставени чрез мобилизиране на инструмента за гъвкавост съгласно точка 27 от Междуинституционалното споразумение от 17 май 2006 г. за бюджетната дисциплина и доброто финансово управление и 81 млн. EUR чрез използване на неразпределения марж под тавана за бюджетните кредити за поети задължения за 2010 г. по функция 1А. Това позволява цялата оставаща сума от 1 980 млн. EUR да се предостави за проекти за енергетиката съгласно ЕПИВ, както е съгласувано между трите институции. Едновременно с това в бюджета за 2010 г. ще бъдат предоставени 420 млн. EUR за широколентов интернет в селските райони, както и за операциите, свързани с „новите предизвикателства“.

Възможности за преразпределяне на разходите под тавана за функция 1A

Маржът от 3 млн. EUR, останал под тавана за 2009 г. за бюджетни кредити за поети задължения по функция 1А, ще се предостави за финансиране на ЕПИВ. В съответствие с точка 23 от Междуинституционалното споразумение, която предвижда да се разгледат възможностите за преразпределение на разходите, преди таванът да бъде изменен, на гореспоменатото заседание по съгласуване на бюджета трите институции се споразумяха 81 млн. EUR от неразпределения марж за 2010 г. в предварителния проектобюджет на Комисията да се използват за финансиране на проекти за енергетиката съгласно ЕПИВ. Това е в съответствие с декларацията, приета на 2 април 2009 г., в която се посочва, че „компенсационният механизъм не засяга финансовите пакети на програмите, предмет на съвместно решение, и годишната бюджетна процедура“.

Прехвърляния от една функция в друга

В съответствие с точка 23, параграф 2 от Междуинституционалното споразумение и съгласно споразумението от 2 април 2009 г. на заседанието на 19 ноември 2009 г. по съгласуване на бюджета институциите се споразумяха да „компенсират“ увеличаването на тавана за бюджетните кредити за поети задължения по функция 1А по следния начин:

Бюджетни кредити за поети задължения: прехвърляне от функция 1Б

Поради неизползвана техническа помощ са останали марж от 1 млн. EUR под тавана за 2009 г. и марж от 6 млн. EUR под тавана за 2010 г. за бюджетни кредити за поети задължения по функция 1Б. Беше постигнато съгласие тези суми да се използват за финансиране на проекти за енергетиката, предвидени в Европейския план за икономическо възстановяване. Комисията потвърждава, че маржът за бюджетните кредити за поети задължения за 2010 г. по подфункция 1Б произлиза единствено от преразглеждане на нуждите от техническа помощ по инициатива на и/или от името на Комисията, както е посочено в член 45 от Регламент (ЕО) № 1083/2006 на Съвета . Вследствие на това той не засяга програмирането или поетите задължения по оперативните програми.

Бюджетни кредити за поети задължения: прехвърляне от функция 2

Окончателната сума, останала под тавана за разходите за 2009 г. за бюджетни кредити за поети задължения по функция 2, възлиза на 1 036 млн. EUR. Тя включва 34 млн. EUR в резултат на непълното изпълнение на програми в областта на рибарството, които са записани в коригиращ бюджет № 10/2009.

Освен това бюджетни кредити, възлизащи на 250 млн. EUR за развитие на селските райони и на 20 млн. EUR по изменението на климата, бяха записани в бюджета за 2009 г., но не могат да бъдат използвани, тъй като не съществува необходимото правно основание.

Тъй като селскостопанската година вече е приключила, беше постигнато съгласие оставащият за 2009 г. марж и неизползваните бюджетни кредити по функция 2 да се предоставят за проекти за енергетиката, предвидени в Европейския план за икономическо възстановяване, които трябва да се финансират по функция 1А.

Първоначалният марж под тавана за разходите за 2010 г. за бюджетни кредити за поети задължения по функция 2 възлиза на 1 083 млн. EUR след второ четене от Съвета на бюджета за 2010 г.

Беше постигнато съгласие този марж да се използва за осигуряване

- по функция 2 — на 420 млн. EUR необходими съгласно Европейския план за икономическо възстановяване за развитие на широколентов интернет в селските райони и за укрепване на операциите, свързани с „новите предизвикателства“, определени в контекста на прегледа на състоянието;

- на допълнителни 158 млн. EUR, които могат да бъдат предоставени за проекти за енергетиката по функция 1А.

Така остава марж от 505 млн. EUR за селско стопанство под тавана за разходите за 2010 г. Във всеки случай Комисията е поела ангажимент да предприема всички мерки, необходими за гарантиране на спазването на решенията, взети във връзка с разходите за ОСП и тяхното финансиране, включително за споразумението за прегледа на състоянието.

Бюджетни кредити за поети задължения: прехвърляне от функция 3А

Марж от 5 млн. EUR е останал под тавана за 2009 г. за бюджетни кредити за поети задължения по функция 3А. Тъй като бюджетната година е почти завършена и не се предвижда друго използване на оставащата сума, беше постигнато съгласие, че тази сума също ще се прибави към финансирането на проекти за енергетика съгласно ЕПИВ.

Бюджетни кредити за поети задължения: прехвърляне от функция 5

Маржът под тавана за разходите по функция 5 (администрация) за 2009 г. възлиза на 174 млн. EUR (включително увеличение на маржа с 98 млн. EUR поради по-ниско изпълнение на бюджетите на Комисията, Съвета, Икономическия и социален комитет и Комитета на регионите, предоставени с коригиращ бюджет № 10/2009). За 2010 г., след като бяха взети под внимание измененията на Европейския парламент на първо четене и предложеното писмо за внасяне на корекции № 3/2010, беше постигнато съгласие да бъде запазен марж от 72 млн. EUR. Част от този марж може да бъде необходим за посрещане на допълнителни нужди, свързани с влизането в сила на Договора от Лисабон. Взимайки предвид горното, се предлага 300 млн. EUR (174 млн. EUR от маржа за 2009 г. и 126 млн. EUR от маржа за 2010 г.) да се предоставят в наличност за финансиране на проекти за енергетиката съгласно ЕПИВ.

бюджетни кредити за плащания

В точка 23, параграф 4 от МИС се посочва, че всяко преразглеждане трябва да поддържа подходяща връзка между поетите задължения и плащанията. Затова е необходимо изменение на годишните тавани за бюджетните кредити за плащания въз основа на профилите за плащане, предвидени за допълнителните поети задължения по функция 1А и понижението на плащанията, съответстващо на намалението на бюджетните кредити за поети задължения по функции 1Б, 2 и 5 за 2009 г. и 2010 г.

Обобщаваща таблица и заключение

Таблицата по-долу обобщава предложените изменения в таваните за бюджетните кредити за поети задължения и за плащания във финансовата рамка. Сумите са изчислени по текущи цени:

[pic]

Като цяло преразглеждането ще бъде с неутрален ефект по отношение на общите тавани на бюджетните кредити за поети задължения и за плащания, изразени в текущи цени.

Горепосочените изменения водят до представената по-долу таблица на финансовата рамка по текущи цени.

Официалното решение за преразглеждането на финансовата рамка трябва да се отнася до основната таблица, договорена в МИС, в която цифрите са изразени в постоянни цени от 2004 г. Сумите в текущи стойности трябва да бъдат обърнати в цени от 2004 г. посредством постоянен дефлатор от 2 % годишно съгласно точка 16 от МИС.

[pic]

- Изменено предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Междуинституционалното споразумение от 17 май 2006 г. за бюджетната дисциплина и доброто финансово управление по отношение на многогодишната финансова рамка — Финансиране на проекти в областта на енергетиката в контекста на Европейския план за икономическо възстановяване

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление[5], и по-специално точка 21, точка 22, първи и втори абзац и точка 23 от него,

като взеха предвид предложението на Комисията,

като имат предвид, че:

(1) На заседанието по съгласуване на бюджета на 18 ноември 2009 г. Европейският парламент, Съветът и Комисията постигнаха съгласие относно начините за осигуряване на допълнително финансиране в рамките на Европейския план за икономическо възстановяване за проекти в областта на енергетиката и широколентовия интернет, както и за инвестиции за укрепване на операциите, свързани с „новите предизвикателства“, определени в контекста на оценката на реформата в средата на периода от 2003 г. на общата селскостопанска политика („преглед на състоянието“)[6]. Финансирането налага преразглеждане на многогодишната финансова рамка за периода 2007—2013 г. в съответствие с точки 21, 22, и 23 от Междуинституционалното споразумение с цел увеличаване на тавана за бюджетните кредити за поети задължения за 2010 г. по подфункция 1А със сумата от 1 779 млн. EUR по текущи цени.

(2) Увеличението на тавана по подфункция 1А за 2010 г. ще бъде изцяло компенсирано с намаляване на тавана за бюджетните кредити за поети задължения за 2009 г. по функции 1А, 1Б, 2, 3А и 5 и на тавана за бюджетните кредити за поети задължения за 2010 г. по функции 1Б, 2 и 5.

(3) За да се запази подходяща връзка между поетите задължения и плащанията, годишните тавани за бюджетните кредити за плащания ще бъдат коригирани. Корекцията ще бъде с неутрален ефект.

(4) Приложение I към Междуинституционалното споразумение за бюджетната дисциплина и доброто финансово управление следва да бъде съответно изменено[7],

РЕШИХА:

Член единствен

Приложение I към Междуинституционалното споразумение за бюджетната дисциплина и доброто финансово управление се заменя с приложението към настоящото решение.

Съставено в Брюксел на […] година.

За Европейския парламент За Съвета

Algirdas SEMETA Член на Комисията

ПРИЛОЖЕНИЕ

[pic]

[1] COM(2008) 859 окончателен/2.

[2] COM(2009) 171/окончателен.

[3] OВ L 132, 29.5.2009 г., стр. 8.

[4] COM(2009) 600.

[5] OВ C 139, 14.6.2006 г., стp. 1.

[6] COM(2008) 800, COM(2008) 859, COM(2009) 171 и ОВ L 132, 29.5.2009 г., стр. 8.

[7] За тази цел цифрите в резултат на горното споразумение са обърнати в цени от 2004 г.